**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**ÚSTAVNÝ zákon**

z ... 2015,

**ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z., ústavného zákona č. 232/2012 Z. z., ústavného zákona č. 161/2014 Z. z. a ústavného zákona č. 306/2014 Z. z. sa mení a dopĺňa takto:

1. V čl. 24 sa za odsek 3 vkladá nový odsek 4, ktorý znie:

„(4) Každý má právo uplatniť výhradu vo svedomí okrem prípadov bezprostredného ohrozenia života iných. Právo na výhradu vo svedomí spočíva v odmietnutí konania, ktoré je v rozpore so svedomím fyzickej osoby alebo v rozpore s jej náboženským vyznaním. Konanie, ktoré je dôsledkom uplatnenia výhrady vo svedomí, vylučuje právnu zodpovednosť toho, kto si výhradu vo svedomí uplatnil. Podrobnosti ustanoví zákon.“.

Doterajší odsek 4 sa označuje ako odsek 5.

1. V čl. 24 ods. 5 sa slová „podľa odsekov 1 až 3“ nahrádzajú slovami „podľa odsekov 1 až 4“.
2. V čl. 25 sa vypúšťa odsek 2. Súčasne sa zrušuje označenie odseku 1.

**Čl. II**

Tento ústavný zákon nadobúda účinnosť 1. januára 2016.